เอเอซีพีลงทุนไอที3ปี700ล.
&nbsp;โพสต์ทูเดย์ &#8212; เอเอซีพี เปิดแผนลงทุนไอที 3 ปี 700 ล้านบาท เชื่อมคู่ค้า ตัวแทน ลูกค้า ดันยอดขายใหม่ปีนี้ถึง 6,000 ล้านบาท เพิ่มขึ้น 40%
17 ส.ค. 2554

โพสต์ทูเดย์ — เอเอซีพี เปิดแผนลงทุนไอที 3 ปี 700 ล้านบาท เชื่อมคู่ค้า ตัวแทน ลูกค้า ดันยอดขายใหม่ปีนี้ถึง 6,000 ล้านบาท เพิ่มขึ้น 40%
นายสตีเฟ่น แอปเปิ้ลยาร์ด กรรมการผู้จัดการใหญ่ บริษัท อยุธยา อลิอันซ์ ซี.พี.ประกันชีวิต เปิดเผยว่า ปี 2553 บริษัทมีแผนที่จะปรับปรุงโครงสร้างพื้นฐาน โดยเฉพาะด้านเทคโนโลยีสารสนเทศ (ไอที) เพื่อให้มีความทันสมัยอยู่ตลอดเวลา ซึ่งปีนี้จะใช้งบประมาณ 300 ล้านบาท และอีก 2 ปีข้างหน้า ปีละ 200 ล้านบาท เพื่อสนับสนุนช่องทางขาย และอำนวยความสะดวกให้ตัวแทนสามารถเข้าสู่ระบบของบริษัทได้มากขึ้น เพื่อส่งคำขอซื้อประกันของลูกค้าเข้ามาได้รวดเร็ว และเป็นจุดได้เปรียบในการที่จะดึงดูดคู่ค้าทางธุรกิจรายใหม่ๆ เช่นธนาคาร หรือองค์กรเอกชน ได้มากขึ้น
“ปีนี้เราตั้งเป้าเบี้ยรับปีแรกหรือยอดขายใหม่ 6,000 ล้านบาท เพิ่มขึ้น 40% จากปี 2552 โดยแยกเป็นเบี้ยประกันจากตัวแทน 4,000 ล้านบาท เติบโต 55% ซึ่งการจะเติบโตได้ขนาดนี้จะต้องอาศัยพลังตัวแทนที่เป็นคนวัยหนุ่มสาวเท่านั้น โดยตัวแทนกลุ่มนี้จะมีความทันสมัยทางด้านเทคโนโลยี จึงจำเป็นต้องพัฒนาระบบให้ทันสมัยตลอดเวลา” นายแอปเปิ้ลยาร์ด กล่าว
นายแอปเปิ้ลยาร์ด กล่าวว่า สำหรับเบี้ยรับรวมในปี 2553 นี้ตั้งเป้าหมายไว้ที่ 2 หมื่นล้านบาท เพิ่มขึ้นจาก 27% จากปี 2552 ที่มีเบี้ยรับรวม 1.57 หมื่นล้านบาท โดยผลของการลงทุนด้านระบบไอที ทำให้บริษัทสามารถรุกไปในทุกช่องทางขาย และเป็นผู้นำอันดับต้นๆ ในตลาด ผลจากประสิทธิภาพในการให้บริการที่สะดวกในทุกช่องทาง ทั้งช่องทางขายผ่านตัวแทน ช่องทางขายผ่านธนาคาร และช่องทางขายตรง สามารถให้บริการแก่ลูกค้าได้เร็วขึ้น มากขึ้น ซึ่งปี 2552 ที่ผ่านมา บริษัทจ่ายค่าสินไหมทดแทนแก่ลูกค้าทั้งสิ้น 5 หมื่นราย เป็นเงิน 3,800 ล้านบาท จากลูกค้าทั้งหมด 8.5 แสนราย โดยปี 2553 บริษัทตั้งเป้าเพิ่มลูกค้าให้ถึง 9.25 แสนราย